សហចៅក្រម​ស៊ីប​អង្កេត​តុលាការ​ខ្មែរ​ក្រហម​សុំ​លាលែង​ពី​តំណែង
ព័ត៌មាន​អន្តរជាតិ​សំខាន់​ៗ​ផ្សេងទៀត​សម្រាប់​យប់​ថ្ងៃ​ច័ន្ទ​ ទី​ ១៩​ ​ខែ​មីនា។
លោកចៅក្រមស៊ើបអង្កេត Laurent Kasper-Ansermet បានដាក់ពាក្យលាលែងទៅលោកអគ្គលេខាអង្គការសហប្រជាជាតិ គឺមានរយៈពេលប៉ុន្មានខែប៉ុណ្ណោះក្រោយពីលោកបានចូលកាន់តំណែងនេះដោយគ្មានការទទួលស្គាល់ពីភាគីកម្ពុជា។ នៅក្នុងសេចក្តីប្រកាសព័ត៌មានចេញផ្សាយដោយសាលាក្តីខ្មែរក្រហមឱ្យដឹងថា លោក Kasper-Ansermet នឹងបញ្ចប់ការងារនៅត្រឹមថ្ងៃទី០៤ខែឧសភាខាងមុខនេះ។ ចៅក្រមសញ្ជាតិស្វ៊ីសរូបនេះបានបង្កឱ្យមានការមិនសប្បាយចិត្តក្នុងភាគីកម្ពុជានិងរដ្ឋាភិបាលកម្ពុជាដោយសារតែលោកជម្នះក្នុងការស៊ើបអង្កេតករណី០០៣និង០០៤ ដែលរដ្ឋាភិបាលបានជំទាស់យ៉ាងខ្លាំង។ សាលាក្តីបានឱ្យដឹងថា ក្នុងតួនាទីជាចៅក្រមស៊ើបអង្កេតលោក Kasper-Ansermet បានជូនដំណឹងទៅជនសង្ស័យនៅក្នុងសំណុំរឿង០០៣និង០០៤អំពីសិទ្ធិរបស់ពួកគេហើយនឹងស្តាប់ចម្លើយដើមបណ្តឹងរដ្ឋប្បវេណីនៅក្នុងសប្តាហ៍ខាងមុខនេះ។ អតីតមេគុកដ៏ល្បីឈ្មោះរបស់ខ្មែរក្រហម បានមកថ្លែងជាកសិណសាក្សីនៅថ្ងៃច័ន្ទនេះ ប្រឆាំងនឹងមេដឹកនាំខ្មែរក្រហមបីនាក់ ដែលសាបព្រោះ ការបំភ័យទូទាំងប្រទេសកម្ពុជាកាលពីចុងទសវត្សរ៍ឆ្នាំ១៩៧០។ កាំង កាំង ហ្គេចអ៊ាវ ហៅ ឌុច ជាជនម្នាក់គត់ដែលបានត្រូវវិនិច្ឆ័យទោសដោយតុលាការអន្ដរជាតិ អំពីឧក្រិដ្ឋកម្មរបស់ក្រុមខ្មែរក្រហម។ ក្នុងសំណួរនៅថ្ងៃច័ន្ទ ឌុចនិយាយរ៉ាយរ៉ាប់ថា មេបញ្ជាការផ្ទាល់របស់គាត់បានបញ្ជាឲ្យគាត់សួរចម្លើយ អ្នកទោស ហើយបង្ហាញរបៀបប្រើខ្សែភ្លើងឆក់ ចាក់ទឹកលើក្បាល និងធ្វើឲ្យថប់ដង្ហើម។ អាជ្ញាធរនិយាយថា ឌុចបានផ្ដល់ភស្ដុតាងច្រើនប្រឆាំងនឹងប្រមុខរដ្ឋមានតែឈ្មោះរបស់ខ្មែរក្រហម គឺ ខៀវ សំផន មេមនោគមន៍វិជ្ជាដ៏ល្បីឈ្មោះ នួន ជា និង អតីតរដ្ឋមន្ដ្រីការបរទេស អៀង សារី ដែលអ្នកទាំងអស់នោះប្រឈមនឹងការចោទប្រកាន់ដ៏ច្រើនសន្ធឹកពាក់ព័ន្ធនឹងការគ្រប់គ្រងរដ្ឋរបស់ជនទាំងនោះ។ គេរំពឹងថា ជនទាំងអស់នោះនឹងចូលមកក្នុងសាលសវនាការទីក្រុងភ្នំពេញ ដើម្បីស្ដាប់ចម្លើយរបស់ឌុចដែលបានទទួលស្គាល់ថា បានសហការនិងឆ្លើយទៅនឹងសំណួររបស់តុលាការ។ ប្រធានាធិបតីនៃប្រទេសទីម័រខាងកើត លោក ហូហ្សេ រ៉ាម៉ុស ហ័រតា (Jose Ramos Horta) បានសារភាពចាញ់ឆ្នោតនៅថ្ងៃច័ន្ទនេះ ក្នុងការបោះឆ្នោតជ្រើសរើសប្រធានាធិបតីអាណត្ដិទីពីរ។ ដោយមានសំឡេងឆ្នោត៧០ភាគរយរាប់រួច លទ្ធផលបង្ហាញថា លោក Francisco Guterres ពីគណបក្សជំទាស់ Fretilin ទទួលសន្លឹកឆ្នោតលើស២៨ភាគរយ។ ហើយបន្ទាប់មានអតីតមេទ័ព Jose Maria de Vasconcelos ទទួលសំឡេង២៥ភាគរយ។ ការបោះឆ្នោតវគ្គទីពីរត្រូវកំណត់នៅពាក់កណ្ដាលខែមេសា។ ប្រធានាធិបី រាម៉ុស ហ័រតា ដែលជាជ័យលាភីរង្វាន់ណូបែលសន្ដិសភាព ស្ថិតនៅពីក្រោយតាមសំឡេង១៨ភាគរយ។ នៅក្នុងសន្និសីទសារព័ត៌មានកាលពីថ្ងៃច័ន្ទ លោកហ័រតាបានសរសើរបេក្ខជនពីរនាក់ ដោយលោកថ្លែងថា លោកប្រុងនឹងចុះចេញពីតំណែង។ ភាពតានតឹងកើនខ្ពស់ កាលពីថ្ងៃច័ន្ទនេះនៅឧបទ្វីបកូរ៉េ ដោយសាររដ្ឋាភិបាលទីក្រុងព្យុងយ៉ាងបានផ្សព្វផ្សាយវីដេអូបង្ហាញការហាត់សមយុទ្ធយោធាធំៗ ហើយរដ្ឋាភិបាលទីក្រុងសេអ៊ូលចោទកូរ៉េខាងជើងថា បានប្រើតារាសិប្បនិមិ្មត ជាលេសដើម្បីធ្វើតេស្តមកលើប្រព័ន្ធដឹកនាំអាវុធនុយក្លេអ៊ែរ។ កងកម្លាំងអាកាសរបស់ប្រទេសថៃ ស.រ.អ. និង សិង្ហបូរីនឹងធ្វើតេស្តសាកល្បងភាពប្រុងប្រៀប និងសមត្ថភាពធ្វើកិច្ចប្រតិបត្ដិការរួមក្នុងសមយុទ្ធយោធាឯមូលដ្ឋានយោធារបស់កងកម្លាំងយោធាថៃនៅខ្ពង់រាបនគរាជ(កូរ៉ាត)។ ទូរទស្សន៍ជាតិស៊ីរីនិយាយថា មនុស្សបីនាក់ដែលគេហៅថាជាភេរវជន បានត្រូវបាញ់សម្លាប់ក្នុងពេលប្រយុទ្ធកាលពីថ្ងៃច័ន្ទរវាងក្រុមបះបោរ និងកងកម្លាំងរដ្ឋាភិបាលនៅក្នុងតំបន់អ្នកមាននៃទីក្រុងដាម៉ាស។ អាជ្ញាធរឥណ្ឌុនេស៊ីនិយាយថា ប៉ូលីសនៃកោះរមនីយដ្ឋានបាលី បានបាញ់សម្លាប់ជនសង្ស័យជាជនសកម្មប្រយុទ្ធ៥នាក់ ដែលកំពុងរៀបចំបើកការវាយប្រហារ រាប់ទាំងការប្លន់ផ្សេងៗមកលើសម្បត្ដិទ្រព្យនៅលើកោះ។ បណ្ដាញព័ត៌មានរដ្ឋចិនរាយការណ៍ថា ហាងទំនិញលក់វត្ថុប្រណីតក្នុងរដ្ឋធានីប៉េកាំងបានលក់ដាច់អស់នូវវត្ថុប្រណីត នៅពេលដែលមានកិច្ចប្រជុំរបស់អង្គការនីតិបញ្ញតិចិននិងអង្គការទីប្រឹក្សាជាតិ។ ធនាគារអភិវឌ្ឍន៍អាស៊ីថ្លែងថា ការតំឡើងតម្លៃនៃអាហារដូចជាអង្ករនិងស្រូវសាឡីអាចរុញច្រានឲ្យមនុស្សជាង១០លាននាក់ធ្លាក់ចូលទៅក្នុងភាពក្រីក្រតោកយ៉ាកយ៉ាងជ្រៅបំផុតនៅតំបន់អាស៊ីភាគខាងត្បូង។ ធនាគារពិភពលោកបានអំពាវនាវដល់រដ្ឋាភិបាលអាហ្វ្រិកនិងអ្នកផ្តល់អំណោយអន្ដរជាតិបង្កើនកិច្ចប្រឹងប្រែងដើម្បីការពារជំងឺឆ្លងថ្មី HIV ក្នុងគោលបំណងនឹងត្រួតត្រាមកលើតម្លៃព្យាបាលជំងឺ។ បេក្ខជនប្រធានាធិបតីនៃគណបក្សសាធារណរដ្ឋដែលនាំមុខគេគឺ លោក មិត រ៉មនី (Mitt Romney) បានយកជ័យជម្នះក្នុងការបោះឆ្នោតបឋមនៅក្នុងដែនដីPuerto Rico ដោយពង្រឹងគោលជំហររបស់លោក ដើម្បីតទល់នឹងប្រធានាធិបតី បារ៉ាក់ អូបាម៉ា ក្នុងការបោះឆ្នោតជាតិនៅខែវិច្ឆិកា។ បេសកម្មរបស់អ.ស.ប.នៅក្នុងប្រទេសហ្គីណេប៊ីស្សូ (Guinea Bissau) និយាយថា អង្គការពិភពលោកនោះនិងប្រទេសដៃគូអន្ដរជាតិ ពេញចិត្ដចំពោះការបោះឆ្នោតប្រធានាធិបតីនៅក្នុងប្រទេសនៃតំបន់អាហ្វ្រីកខាងលិចមួយនោះ ដែលធ្លាប់តែរងគ្រោះពីរដ្ឋប្រហារ។ មន្រ្ដីតុលាការនៅក្នុងប្រទេសអ៊ុយរូហ្គាយ (Uruguay) បានដាក់ពាក្យបណ្ដឹងប្រឆាំងគិលានុប្បដ្ឋាយិកាប្រុសពីរនាក់ តាមបទឃាតកម្មមកលើអ្នកជំងឺនៅក្នុងមន្ទីរពេទ្យពីរ។ មន្ដ្រីផ្លូវការនិយាយថា ស្រ្ដីគិលានុប្បដ្ឋាយិកាម្នាក់បានលាក់បាំងព័តមានអំពីករណីនេះ។